《题石仙洞》
宋代·游少游

石岩嵚巇跨龙虎，有客岩前避风雨。篆文委蛇蟠玉书，流铃掷风烦守护。

冷翁蜕骨黄金容，千年古木何嵌空。无人唤起玉霄梦，閒却碧桃丹杏风。

令威白鹤去不归，麻姑丹砂疑是非。长松滴翠挹北斗，流水泛花迷旧溪。

作者简介：建昌军南丰人，字希卿。孝宗隆兴元年进士。摄永兴令，郡吏督赋，语侵少游，少游叱杖之。又取宗室武断者绳以法，豪猾敛迹。历知庐陵县、通判南安军，擢知澧州。官至朝散大夫。卒年七十九。